Informatīvais ziņojums

par 2013.gada 29.-30.maija Eiropas Savienības Konkurētspējas ministru padomē izskatāmajiem Izglītības un zinātnes ministrijas jautājumiem

## 2013.gada 29.-30.maijā Briselē (Beļģijā) notiks ES Konkurētspējas ministru padome. Plānots, ka tajā tiks izskatīti sekojoši jautājumi, kas ir Izglītības un zinātnes ministrijas kompetencē:

*Padomes secinājumi „ES kosmosa industriālā politika Kosmosa nozares ekonomiskās izaugsmes potenciāla apgūšana”;*

*2. Progresa ziņojums „Komisijas priekšlikums Eiropas Parlamenta un Padomes lēmumam, ar ko izveido kosmisko objektu novērošanas un uzraudzības atbalsta programmu””;*

*3. Informācija par aktuālo situāciju attiecībā uz Eiropas Komisijas priekšlikumu Eiropas Parlamenta un Padomes regulai, ar kuru izveido Horizonts 2020, ietvarprogrammu pētniecībai un inovācijai 2014-20120.gadam un Eiropas Komisijas priekšlikumu Eiropas Parlamenta un Padomes regulai, ar kuru izveido Horizonts 2020 dalības un rezultātu izplatīšanas nosacījumus;*

*4. Politiskā debate par vienoto plānošanu;*

*5. Padomes secinājumi par Eiropas Komisijas paziņojumu „Augstas veiktspējas skaitļošana: Eiropas vieta globālajā sacensībā”;*

*6. Padomes secinājumi par Eiropas Komisijas paziņojumu „ES starptautiskās sadarbības pētniecībā un inovācijā sekmēšana: stratēģiska pieeja”;*

*7. Padomes rezolūcija „Eiropas Pētniecības telpas konsultatīvais darbs”.*

**1. Padomes secinājumi „ES kosmosa industriālā politika: Kosmosa nozares ekonomiskās izaugsmes potenciāla apgūšana”**

Eiropas Komisija ir sagatavojusi paziņojumu „ES kosmosa rūpniecības politika – Kosmosa nozares ekonomiskās izaugsmes potenciāla apgūšana”, kurā ir izstrādājusi piecus nozīmīgus Eiropas kosmosa sektora attīstības mērķus un pamatu ES kosmosa rūpniecības politikai:

1. izveidot saskaņotu un stabilu tiesisko regulējumu;

2. turpināt attīstīt konkurētspējīgu, stingru, efektīvu un līdzsvarotu rūpniecisko pamatu Eiropā un atbalstīt mazo un vidējo uzņēmumu (MVU) iesaistīšanos;

3. atbalstīt ES kosmosa nozares konkurētspēju pasaulē, mudinot nozari kļūt rentablākai visos vērtību ķēdes posmos;

4. attīstīt kosmosa lietojumu un pakalpojumu tirgus;

5. nodrošināt tehnoloģisku patstāvību un neatkarīgu piekļuvi kosmosam.

Uz Komisijas paziņojuma pamata ir sagatavoti Padomes secinājumi, kuros tiek atzīta kosmosa jomā balstīto sistēmu, pakalpojumu un pielietojumu pieaugošā loma modernajā sabiedrībā, un kosmosa industrijas svarīgā loma ekonomiskajā izaugsmē un darba vietu radīšanā.

Padome uzsver satelītu komunikācijas konkurētspējas stiprināšanas un radiospektru nodrošināšanas nepieciešamību; atbalsta pasākumu nepieciešamību Eiropas kosmosa industrijas pieejai starptautiskajiem tirgiem, ieskaitot komerciālus līgumus, tirdzniecības sarunas un eksporta atvieglošanas pasākumus.

**Latvijas pozīcija:**

**Latvija atbalsta Padomes secinājumu projektu par „ES kosmosa rūpniecības politiku – Kosmosa nozares ekonomiskās izaugsmes potenciāla apgūšana”**, jo tas skaidri iezīmē ES mērķus un rīcību Eiropas kosmosa industrijas attīstībai un konkurētspējai. Uzlabojot kosmosa institucionālo tirgu, iepirkuma politiku un finanšu instrumentus ir paredzama arī mazo ES dalībvalstu plašāka līdzdalība kosmisko tehnoloģiju izstrādes programmās, t.sk. Latvijas, izmantojot esošo kapacitāti.

**Latvija uzskata**, ka Eiropa saprot kosmosa industrijas nozīmīgo lomu inovācijas, vispārējās ekonomikas atlabšanas un drošības vairošanā, kā arī ir līdzeklis, lai cīnītos ar dažādām sociālām problēmām. Paredzēto pasākumu īstenošana var palielināt zinātnisko institūtu, universitāšu un industrijas iniciatīvu iesaistīties dažādos kosmosa tehnoloģiju attīstības projektos.

**Latvija uzskata**, ka Eiropas kopējās kosmosa industrijas attīstība var sniegt būtisku ieguldījumu Latvijas tautsaimniecības attīstībā, jo tās realizācija varētu veicināt gan jaunu tehnoloģiju un produktu izstrādi un ieviešanu ražošanā, gan studiju programmu modernizāciju un modifikāciju atbilstoši jaunajiem apstākļiem, kā arī nodrošināt eksporta dažādošanos un eksportspējas paplašināšanos (to nodrošinātu iesaiste dažādos kosmosa attīstības projektos, sadarbība ar EKA, Horizonts 2020 un Eumetsat).

**2.** **Progresa ziņojums „Komisijas priekšlikums Eiropas Parlamenta un Padomes lēmumam, ar ko izveido kosmisko objektu novērošanas un uzraudzības atbalsta programmu”**

2013.gada 28.februārī Komisija apstiprināja Priekšlikumu Eiropas Parlamenta un Padomes lēmumam, ar ko izveido kosmisko objektu novērošanas un uzraudzības (SST) atbalsta programmu.

SST atbalsta programma piedāvā izveidot Eiropas SST pakalpojumu, kuras uzdevums ir aizsargāt Eiropas un nacionālo kosmosa infrastruktūru un pakalpojumus. SST pakalpojums palielinās satelītu operāciju drošumu samazinot sadursmju risku un novērsīs kosmosa atkritumu nekontrolētu kustību.

Piedāvātais priekšlikums ļaus definēt partnerību, ar ko Dalībvalstis nodrošinās SST programmu ar sev piederošiem resursiem Eiropas līmenī un ES nodrošinās tiesisko ietvaru un finansiālu ieguldījumu definēto aktivitāšu īstenošanai.

**Latvijas pozīcija:**

**Kopumā Latvija atbalsta** Komisijas priekšlikumu par Kosmisko objektu novērošanas un uzraudzības atbalsta programmas izveidošanu.

**Latvija atbalsta paredzētās darbības**, kuru uzdevums ir *SST* programmas izveide, kā arī sensora funkcijas izveide un darbība.

**Latvija atbalsta viedokli**, ka nākotnes Eiropas *SST* sistēmas sensora un apstrādes funkcijai jāpaliek valstu kompetento iestāžu kontrolē, jo precīza informācija par konkrētu kosmisko objektu dabu, specifikācijām un atrašanās vietu var ietekmēt Eiropas Savienības vai tās dalībvalstu drošību. Tādēļ attiecībā uz *SST* sensoru tīkla izveidi un darbību, spēju apstrādāt un analizēt *SST* datus un *SST* pakalpojumu sniegšanā nepieciešami pienācīgi piesardzības pasākumi, tādejādi ir nepieciešams noteikt vispārīgus noteikumus par *SST* datu un informācijas izmantošanu un drošu apmaiņu starp dalībvalstīm, *EUSC* un *SST* pakalpojumu saņēmējiem.

**Latvija uzskata**, ka Eiropas Komisijai un Eiropas Ārējās darbības dienestam ir jāizstrādā koordinēšanas mehānisms, kas nepieciešams ar *SST* atbalsta programmas drošību saistītu jautājumu risināšanai.

**3.** **Informācija par aktuālo situāciju attiecībā uz Eiropas Komisijas priekšlikumu Eiropas Parlamenta un Padomes regulai, ar kuru izveido Horizonts 2020, ietvarprogrammu pētniecībai un inovācijai 2014-20120.gadam un Eiropas Komisijas priekšlikumu Eiropas Parlamenta un Padomes regulai, ar kuru izveido Horizonts 2020 dalības un rezultātu izplatīšanas nosacījumus**

Kopš 2013. gada ir notikušas regulāras tehniskās Īrijas Prezidentūras tikšanās ar Eiropas Parlamentu (EP) par divām Horizonts 2020 regulām – regulu, ar kuru izveido Horizonts 2020, un dalības nosacījumu regulu. Trialogos, kurus sagatavojušas darba grupas un Coreper, ir panākta vienošanās par būtiskākajiem un arī par politiskajiem jautājumiem.

Ir panākts būtisks progress sarunās par Horizonts 2020, vienlaikus Prezidentūra ir sagatavojusi progresa ziņojumu par Horizonts 2020 uzbūvi, jauniem mērķiem, pasākumu un apakšpasākumu līnijām un par vienkāršošanu un efektivitāti.

**Latvijas pozīcija:**

**Latvija atbalsta** Prezidentūras sagatavoto informāciju par aktuālo virzību par Priekšlikuma Eiropas Parlamenta un Padomes regulai, ar kuru izveido Horizonts 2020 – Ietvara programmu pētniecībai un inovācijai (2014-2020) un Priekšlikuma Eiropas Parlamenta un Padomes regulai, kurā izklāstīti dalības un pētījumu rezultātu izplatīšanas noteikumi attiecībā uz pētniecības un inovācijas pamatprogrammu “Horizonts 2020” (2014–2020) virzību.

**Latvija atkārtoti apstiprina** savu piekrišanu par vienošanās panākšanu sarunās Parlamentu.

Latvija izsaka atzinību Īrija prezidentūrai par ieguldīto darbu Horizonts 2020 jautājumu skatīšanā tehniskajās sanāksmēs, darba grupās un trialogos.

Zinātnes ministriem ir paredzēta diskusija par Horizonts 2020.

**4. Politiskā debate par vienoto plānošanu**

Debatē par vienoto plānošanu Latvija neizteiksies, jo Latvija nepiedalās vienotās plānošanas iniciatīvās.

Pēc Eiropas Komisijas 2008. gada 15. jūlija paziņojuma „Ceļā uz pētniecības vienotu plānošanu (JPI): sadarboties, lai risinātu kopīgas problēmas efektīvākam risinājumam” 2008. gada 2. decembra Konkurētspējas padome uzsāka vienotās plānošanas pasākumus kā dalībvalstu virzītu procesu uz brīvprātības pamatiem un atvērtas piekļuves principiem.

2009. gadā tika uzsākta vienotās plānošanas pilotiniciatīva par neirodeģeneratīvo slimību, īpaši Alcheimera slimības apkarošanu. 2010. gadā tika uzsāktas trīs pirmās JPIs, t.s. „pirmais vilnis”: „Lauksaimniecība, droša pārtika un klimata izmaiņas”, „Veselīgs uzturs veselīgai dzīve” un „Kultūras mantojums un globālās pārmaiņas- jauns izaicinājums Eiropai”. 2010. gada 4. maijā tika apstiprinātas 6 jaunas JPIs tēmas, t.s. „otrais vilnis”: „Mikrobiālais izaicinājums – draudošas briesmas cilvēces veselībai”, „Pieslēdzoties Eiropas klimata zināšanām (Clik'EU)”, „Vairāk gadu, labāka dzīve – demogrāfisko izmaiņu potenciāls un izaicinājums”, „Urbānā Eiropa – globālie izaicinājumi, vietējie risinājumi”, „Ūdens izaicinājumi mainīgajai pasaulei” un „Veselīgas un produktīvas jūras un okeāni”.

JPIs dos ieguldījumu ES dalībvalstu sadrumstalotās pētniecības mazināšanā un pastiprinās prasmju, zināšanu un resursu mobilizāciju, kas sekmēs Eiropas vadošās lomas nostiprināšanu un konkurētspēju.

**5. Padomes secinājumi „Augstas veiktspējas skaitļošana: Eiropas vieta globālajā sacensībā”**

2012. gada 15. februārīEiropas Komisija publicēja paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Augstas veiktspējas skaitļošana. Eiropas pozīcija pasaules mēroga sacensībā”, kurā Komisija izvirzīja vairākus mērķus:

* izveidot pasaules līmeņa Eiropas augstas veiktspējas skaitļošana(HPC) infrastruktūru, ko plaši izmantotu lietotāji akadēmiskajās aprindās un rūpniecības nozarē, it īpaši mazie un vidējie uzņēmumi (MVU), tostarp HPC jomā labi apmācīti darbinieki;
* nodrošināt ES neatkarīgu piekļuvi HPC tehnoloģijām, sistēmām un pakalpojumiem;
* izveidot Eiropas mēroga HPC pārvaldības shēmu, lai apvienotu plašāk pieejamos resursus un paaugstinātu efektivitāti, tostarp stratēģiski izmantojot kopīgo iepirkumu un publisko iepirkumu pirmskomercializācijas posmā;
* nodrošināt, ka ES kļūst par pasaules līmeņa dalībnieku.

Padomes secinājumos ES Padome secina, ka HPC nozare stratēģiski pretendē kļūt par ES inovāciju, zinātnes un rūpniecības politikas būtisku sastāvdaļu. Eiropas stiprā puse ir aplikācijas, mazas jaudas skaitļošana, kā arī tehnoloģiskās, zināšanu un cilvēkresursu iespējas attīstīt HPC. Eiropai jāturpina attīstīt savas iespējas tehnoloģiju, sistēmu, programmatūras, pakalpojumu, aplikāciju nozarēs, ilgstpējā (zaļā IKT) un konkurētspējā, kā arī visā IKT nozares attīstības kopumā.

**Latvijas pozīcija:**

**Latvija kopumā atbalsta** Padomes secinājumus *Augstas veiktspējas skaitļošana: Eiropas vieta globālajā sacensībā.*

**Latvija atzīst** HPC nozares attīstības perspektīvu un stratēģisko vietu Eiropas IT zinātnes attīstībā, tautsaimniecības izaugsmē un kopējās izcilības un konkurētspējas veicināšanā.

**Latvijas īpašās intereses:**

Latvijai ir īpaši svarīga pētniecības infrastruktūru (PI) izveide/modernizācija,kas ļauj piesaistīt ievērojamāko pētnieku grupas un kalpo par stimulu jauno zinātnieku iesaistei projektos un pētniecībā, kā arī viedās specializācijas koncepts plašākā/reģionālā līmenī - tādejādi identificējot un sekmīgāk risinot reģiona uzdevumus pētniecībā un ražošanā, koncentrējot resursus un sekmīgi veidojot sadarbības tīklus, izvairoties no dublēšanās.

Latvijai ir būtiskiīstenot Baltijas Inovatīvo pētījumu un tehnoloģiju infrastruktūras (BIRTI) projektu, jo ar tās palīdzību tiktu veicinātas iespējas piedalīties Eiropas Inovāciju un Tehnoloģiju institūta pasākumos un iesaistīties esošajos vai plānotajos Zināšanu un inovāciju centros (KIC). Latvija plāno iesaistīties KIC prioritāšu izvirzīšanas pasākumos, lai varētu saistīt savas nacionālās pētniecības prioritātes ar KIC tēmām un īstenot tās BIRTI klasteru ietvaros.

**6. Padomes secinājumi par Eiropas Komisijas paziņojumu „Sekmēt un fokusēt ES starptautisko sadarbību pētniecībā un inovācijā: stratēģiska pieeja”**

2012. gadā Eiropas Komisija publicēja paziņojumu „Uzlabot un koncentrēt ES starptautisko sadarbību pētniecībā un inovācijā”, kurā tika analizēta pašreizējā ES starptautiskā sadarbība pētniecībā un inovācijā (P&I) un izvirzīti sekojoši sadarbības mērķi:

(a) stiprināt ES izcilību un pievilcību P&I jomā;

(b) risināt pasaules mēroga sabiedrības problēmas;

(c) atbalstīt ES ārpolitiku.

Padome norāda, ka starptautiskā sadarbība P&I jāskatās kontekstā ar Eiropas Pētniecības telpas (ERA) attīstību un ka starptautiskā sadarbība ir instruments, kā Eiropa var stiprināt savas zinātnes izcilību un pievilcību, celt tās konkurētspēju, risinot sociālos izaicinājumus. Jau 7. Ietvarprogrammā (7. IP) un tās instrumentos un projektos tika panākts atzīstams progress attiecībā uz starptautisko sadarbību P&I un redz būtisku tās vietu Horizonts 2020, taču vienlaikus Padome secina, ka ir nepieciešama jauna stratēģiska pieeja jautājumos par starptautisko sadarbību.

**Latvijas pozīcija**:

**Latvija kopumā atbalsta** Padomes secinājumu par ES starptautisko sadarbību pētniecībā un inovācijā pieņemšanu, atzīstot vienotas un stratēģiskas ES attieksmes pret starptautisko darbību nepieciešamību.

**Latvija uzskata**, ka vienota un koordinēta pieeja pētniecībā un inovācijā varētu sekmēt kopējo Eiropas politisko, ekonomisko un arī pētniecības mērķu sasniegšanu. Koordinēti pasākumi un stratēģiska pieeja starptautiskajā sadarbībā pētniecības un inovācijas jomā varētu palīdzēt Eiropas valstīm veidot kopēju politiku, saskaņot kopīgas programmas un veidot kopīgus instrumentus pētniecībā un inovācijā. Tas palīdzētu saskaņotāk un sekmīgāk īstenot paredzētos mērķus, kā arī nodrošinātu administratīvo resursu optimālu izmantošanu un finanšu racionālu plānošanu. Jau esošie ES līmeņa starptautiskās sadarbības instrumenti (Ietvarprogrammas, EUREKA u.c.) liecina, ka šāda pieeja stratēģiskai sadarbībai ir pareiza.

**7. Padomes rezolūcija „Eiropas Pētniecības telpas konsultatīvais darbs”**

2010. gada Padomes rezolūcija Eiropas Pētniecības telpas (ERA) pārvaldību uzticēja Eiropas Pētniecības telpas komitejai (ERAC). Eiropai ir nepieciešama vienota un kopīga pētniecības telpa, kas piesaista talantus un ieguldījumus un kurai jābūt izveidotai līdz 2014. gadam, tās mērķis ir izveidot vienotu tirgu zināšanām, pētniecībai un inovācijai.

2011. gada 1. jūnija Padomes secinājumi par ERA attīstību vēlreiz atgādināja par nepieciešamību stiprināt koordināciju starp ERAC un ERA saistītajām grupām. ERAC galvenais uzdevums būs nodrošināt savlaicīgu stratēģisku ieguldījumu par pētniecības un inovācijas jautājumiem, kas attiecas uz ERA attīstību. ERAC sniedz konsultācijas par stratēģisko prioritāšu noteikšanu un izstrādi pētniecībā un inovācijā, sniedz konsultācijas par vadlīnijām attiecībā uz iespējamo nākotnes politiku, pārrauga ERA, identificē vajadzību pēc neatkarīga, kvantitatīva un kvalitatīva novērtējuma un veicina koordināciju starp nacionālajām pētniecības un inovācijas politikām un nodrošina, ka nacionālās un ES politikas ir savstarpēji atbilstīgas.

**Latvijas pozīcija:**

**Latvija atbalsta** Padomes rezolūcijas par Eiropas Pētniecības telpu pieņemšanu, jo rezolūcijas teksts atspoguļo dalībvalstu kopēju vienošanos par ERA un ERAC nākotni.

**Latvija atzīmē**, ka ERA vērtība ir tā, ka tā ir plašāka kā ES-27 robežas, un valstu, kas nav ES dalībvalstis, līdzdalība ERA ir abpusēji izdevīga un svarīga.

**Attiecībā uz ERA saistītajām darba grupām** **Latvija uzskata**, ka pieeja jāpadara pārskatāmāka un strukturētāka.

Latvijas delegācijas sastāvs ES Konkurētspējas ministru padomes sadaļām „Kosmoss” un „Zinātne un pētniecība”:

Delegācijas vadītājs: **Vjačeslavs Dombrovskis**, izglītības un zinātnes ministrs

Delegācijas dalībnieki: **Anna Kononova**, izglītības un zinātnes ministra biroja vadītāja;

**Juris Štālmeistars**, Pastāvīgā pārstāvja Eiropas Savienībā vietnieks, vēstnieks

**Liene Bramane,** Izglītības un zinātnes ministrijas nozares padomniece.

Izglītības un zinātnes ministrs V.Dombrovskis

Vīza:

Valsts sekretāre S.Liepiņa

27.05.2013. 12:44

1968

Izglītības un zinātnes ministrijas

Politikas iniciatīvu un attīstības departamenta

vecākā eksperte

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)